32005L0090
L 033/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/90/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 18 януари 2006 година
относно двадесет и девето изменение на Директива 76/769/ЕИО на Съвета за сближаване на законовите, подзаконовите и административните разпоредби на държавите-членки относно ограниченията върху пускането на пазара и употребата на някои опасни вещества и препарати (вещества, класифицирани като канцерогенни, мутагенни или токсични за репродукцията - к/м/в)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
в съответствие с процедурата, предвидена в член 251 от Договора (2),
като имат предвид, че:
(1)
Мерките, предвидени в настоящата директива, попадат в рамката на плана за действие, приет с Решение № 1786/2002/ЕО на Европейския парламент и на Съвета от 23 септември 2002 г. за приемане на програма за действие на Общността в областта на общественото здраве (2003-2008 г.) (3). Съгласно посоченото решение Общността се ангажира да насърчава и да подобрява здравето, профилактиката и да се бори срещу потенциалните заплахи за здравето, с оглед да се намали заболеваемостта, преждевременната смъртност и инвалидността, която довежда до ограничаване на активността на човека.
(2)
Веществата, които фигурират в приложение I към Директива 67/548/ЕИО на Съвета от 27 юни 1967 г. за сближаване на законовите, подзаконовите и административните разпоредби относно класифицирането, опаковането и етикетирането на опасни вещества (4) и са класифицирани като канцерогенни от категория 1 или 2, могат да причинят рак. Веществата, които фигурират в приложение I към Директива 67/548/ЕИО и са класифицирани като мутагенни от категория 1 или 2, могат да причинят наследствени генетични увреждания. Веществата, които фигурират в приложение I към Директива 67/548/ЕИО и са класифицирани като токсични за репродукцията от категория 1 или 2, могат да причинят малформации по рождение или могат да увредят възпроизводителната способност.
(3)
С цел да се подобрят защитата на общественото здраве и безопасността на потребителите, употребата на веществата, новокласифицирани като канцерогенни, мутагенни или токсични за ропродукцията от категория 1 или 2, следва да бъде регулирана и предлагането на тези вещества и на препаратите, които ги съдържат, на пазара за населението,следва да бъде подложено на ограничения.
(4)
Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията върху пускането на пазара и употребата на някои опасни вещества и препарати (5) установява ограничения за пускането на пазара и употребата на някои опасни вещества и препарати с цел, между другите цели, да се подобрят защитата на човешкото здраве и безопасността на потребителите.
(5)
Директива 94/60/ЕО на Европейския парламент и на Съвета (6) относно четиринадесето изменение на Директива 76/769/ЕИО, установява, под формата на допълнение към приложение I към Директива 76/769/ЕИО, списък, съдържащ веществата, класифицирани като канцерогенни, мутагенни или токсични за репродукцията от категория 1 или 2. Тези вещества и препаратите, които ги съдържат, следва да подлежат на ограничения за продажба на населението.
(6)
Директива 94/60/ЕО предвижда, че не по-късно от шест месеца след публикуването в Официален вестник на Европейския съюз на адаптация към техническия прогрес на приложение I към Директива 67/548/ЕИО, която съдържа вещества, класифицирани като канцерогенни, мутагенни или токсични за репродукцията от категория 1 или 2, Комисията ще представи на Европейския парламент и на Съвета предложение за директива за регулиране на тези новокласифицирани вещества, така че да се актуализира допълнението към приложение I към Директива 76/769/ЕИО. Предложението на Комисията отчита рисковете и преимуществата на новокласифицираните вещества, както и разпоредбите на Общността относно анализа на риска.
(7)
Директива 2004/73/ЕО на Комисията от 29 април 2004 г. относно двадесет и девето адаптиране към техническия прогрес на Директива 67/548/ЕИО на Съвета, и по-специално приложение I към нея, включва 146 позиции, съдържащи вещества, които са новокласифицирани като канцерогенни от категория 1, 21 позиции, съдържащи вещества, които са новокласифицирани като канцерогенни от категория 2, 152 позиции, съдържащи вещества, които са новокласифицирани като мутагенни от категория 2 и 24 позиции, съдържащи вещества, които са новокласифицирани като токсични за репродукцията от категория 2.
(8)
Директива 2004/73/ЕО също така изменя бележките относно идентифицирането, класифицирането и етикетирането на четири вещества, класифицирани като канцерогенни от категория 1, тридесет и шест позиции, съдържащи вещества, класифицирани като канцерогенни от категория 2, шест позиции, съдържащи вещества, класифицирани като мутагенни от категория 2, две позиции, съдържащи вещества, класифицирани като токсични за репродукцията от категория 1 и три позиции, съдържащи вещества, класифицирани като токсични за ропродукцията от категория 2. Списъците в допълнението към приложение I към Директива 76/769/ЕИО следва да бъдат съответно изменени.
(9)
Рисковете и преимуществата от веществата, които са новокласифицирани с Директива 2004/73/ЕО като канцерогенни, мутагенни или токсични за репродукцията от категория 1 или 2 бяха взети предвид, по-специално тези, които са свързани с веществата, които все още не са били обект на ограничения за употреба във вещества и препарати, предлагани на пазара за населението (поради по-ранно класифициране). От този анализ следва, че тези новокласифицирани вещества могат да бъдат включени в допълнението към приложение I към Директива 76/769/ЕИО.
(10)
Настоящата директива следва да се прилага, без да се засягат разпоредбите на законодателството на Общността, което определя минималните изисквания за защита на работниците, съдържащи се в Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (7), и специалните директиви, основаващи се на нея, по-специално Директива 2004/37/ЕО на Европейския парламент и на Съвета от 29 април 2004 г. относно защитата на работниците от рисковете, свързани с излагане на канцерогени или мутагени на работното място (8),
ПРИЕХА НАСТОЯЩАТА ДИРЕКТИВА:
Член 1
Допълнението към приложение I към Директива 76/769/ЕИО се изменя в съответствие с приложението към настоящата директива.
Член 2
1. Държавите-членки приемат и публикуват законовите, подзаконовите и административните разпоредби, необходими, за да се съобразят с настоящата директива, преди 24 февруари 2007 г. Те незабавно съобщават на Комисията текста на тези мерки, както и таблицата на съответствието между тези мерки и настоящата директива.
Те прилагат тези мерки от 24 август 2007 г.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Страсбург на 18 януари 2006 година.